
A MŰGYŰJTÉS SZOCIOLÓGIÁJA ÉS A BIRTOKLÁS ESZTÉTIKÁJA MAGYARORSZÁGON A RENDSZERVÁLTÁS UTÁN

A rendszerváltás utáni Magyarország művészeti szcénájában jelentős változások történtek, amelyek kihatottak a műgyűjtésre és annak szereplőire. E kutatási program célja nemcsak az, hogy feltárja azt a folyamatot, melynek során a művészeti mezőn belül kialakul a műgyűjtés, de arra az egzisztencialista viszonyra is rákérdez, mely a rendszerváltás utáni tulajdonosi szemlélet kialakulása nyomán az „én” és a birtoklás viszonyában létrejött. A műgyűjtés ugyanis nemcsak gazdasági és művészeti, de mélyen filozófiai aktus is. Célom az, hogy Sören Kierkegaard filozófiai és Pierre Bourdieu szociológiai elméletei alapján új perspektívákból világítsam meg a művészeti mezőn belül a műgyűjtés működését. Eddig ugyanis elsősorban kereskedelmi, művészettörténeti, illetve ízlésszociológiai szempontból értelmezték a jelenséget, de én szeretném bemutatni a műgyűjtés esztétikai és társadalmi szerepét is.
A pályázat várható eredménye az, hogy az üzleti és szociológiai megközelítéseken túl rámutat a műgyűjtő természetére, értelmezni kívánja azt, hogy miért éppen a művészetet választotta gyűjteménye tárgyául (s nem valami mást), s hidat képez a gyűjtés strukturális és egyénközpontú egzisztencialista megközelítése között.
E kutatás középpontjában egy kiállítás áll, melynek címe: „Colligere: kiválasztani és egymás mellé rakni”.
Jean Baudrillard gondolata – miszerint a gyűjtés első fázisa a felhalmozás, amelyet a tárgyak sorozatba rendezése követ – különösen releváns, ha a gyűjtés strukturáltságáról beszélünk. Egy kollekció összeállítása tudatosságot és rendszert kíván, amely meghaladja a birtoklás puszta vágyát. A „Colligere: kiválasztani és egymás mellé rakni” című kiállítás ezt a gondolatot ragadja meg, hiszen a válogatás és az egymás mellé helyezés folyamata maga a kulturális értékteremtés aktusa.
E gyűjteményi kiállítás alapját 4 gyűjtemény képezi, vagyis 5 műgyűjtő. Név szerint:
Gerendai Károly – Gerendai Károly Gyűjtemény
Horn Péter – Horn Gyűjtemény
Kozák Gábor és Stomp Sára – Kozák-Stomp Gyűjtemény
Németh István – nemethcollection

Fontosnak tartom leszögezni, hogy a kiállítás anyagát maguk a gyűjtők válogatták. Mi történik akkor, ha a kurátor nem szól bele, legfeljebb kérdéseivel strukturálja a művek kiválasztását? Vajon a gyűjtők mit tartanak érdekesnek és kiállításra érdemesnek? A hangsúly itt a gyűjtőkön volt és azokon a történeteken, amelyeket a gyűjtők meséltek magukról és a világról a gyűjteményükön keresztül.



